UMI ศึกษาลงทุน Solar Rooftop ลดต้นทุน-หารายได้ คาดปีนี้รายได้ทรงตัว
UMI ศึกษาลงทุน Solar Rooftop ลดต้นทุน-หารายได้ คาดปีนี้รายได้ทรงตัว
13 ก.ค. 2558

นายสุทิน ยุทธนาวราภรณ์ ผู้จัดการฝ่ายขายและการตลาด บริษัท สหโมเสคอุตสาหกรรม จำกัด (มหาชน) หรือ UMI เปิดเผยว่า บริษัทอยู่ระหว่างศึกษาจะเข้าลงทุนในธุรกิจที่เกี่ยวข้องกับพลังงาน รวมทั้งพลังงานทดแทน โดยเบื้องต้นมองโอกาสการลงทุนในโครงการผลิตไฟฟ้าพลังงานแสงอาทิตย์ที่ติดตั้งบนหลังคา (Solar Rooftop) เนื่องจากมีโรงงานกระเบื้องขนาดใหญ่และมีพื้นที่หลังคาค่อนข้างมาก ทั้งโรงงานที่ อ.หนองแค จ.สระบุรี และ โรงงานของบริษัทในเครือ คือ บริษัท ที.ที. เซรามิค จำกัด(TTC)
ทั้งนี้ บริษัทได้รับมติอนุมัติศึกษาธุรกิจพลังงานทดแทนจากที่ประชุมใหญ่สามัญผู้ถือหุ้นปี 58 เรียบร้อยแล้ว โดยมีวัตถุประสงค์ในการประกอบธุรกิจผลิตกระแสไฟฟ้าจากพลังงานทดแทนรวมทั้งดำเนินธุรกิจโรงไฟฟ้าสำหรับใช้เองเพื่อลดต้นทุนด้านพลังงาน และอาจนำกำลังผลิตเหลือใช้ไปขายด้วย
สำหรับผลประกอบการในปีนี้ นายสุทิน กล่าวว่า บริษัทคาดว่ารายได้จากการขายในปี 58 น่าจะใกล้เคียงกับปี 57 ที่มีรายได้จากการขายสินค้ากว่า 3,000 ล้านบาท เป็นไปตามภาพรวมอุตสาหกรรม เนื่องจากภาพรวมเศรษฐกิจชะลอตัว และยังมีปัญหาภัยแล้งเข้ามากระทบเพิ่มอีก โดยเฉพาะตลาดในภาคอีสานที่กำลังซื้อลดลงตามรายได้ ซึ่งยอดขายขายในครึ่งปีแรกคาดว่าใกล้เคียงกับปีก่อน
ส่วนแนวโน้มครึ่งหลังก็น่าจะใกล้เคียงกับครึ่งปีแรก ซึ่งบริษัทรอปัจจัยสนับสนุนจากงบการลงทุนของรัฐบาลที่จะกระตุ้นภาคก่อสร้าง เชื่อว่าจะส่งผลดีต่อตลาดวัสดุก่อสร้างด้วย แต่หากการลงทุนของรัฐบาลล่าช้าออกไปก็จะส่งผลให้ความต้องการในกลุ่มวัสดุก่อสร้างลดลง
ทั้งนี้ ปี 57 บริษัทมีรายได้จากการขายสินค้า รวมทั้งสิ้น 3,314 ล้านบาท
นายสุทิน กล่าวเพิ่มเติมว่า บริษัทให้ความสำคัญการตลาดของกระเบื้องขนาดใหญ่ เช่น 30×60 ซม.เพื่อทดแทนสินค้านำเข้าและเจาะกลุ่มลูกค้าโครงการบ้านจัดสรรธุรกิจอสังหาริมทรัพย์ทั้งทางภาครัฐและเอกชนซึ่งหลังเปิดตัวราวเดือน พ.ค.58 ผลตอบรับดีตอบสนองลูกค้าในตลาดกลางบน และกระเบื้องพอร์ซเลนรุ่นใหม่ภายใต้แบรนด์”ดูราเกรส”ที่มีการนำนวัตกรรมการเคลือบและขัดผิวหน้าแบบพิเศษเข้ามาใช้ ทำให้กระเบื้องมีความเงามันกว่ากระเบื้องขัดผิวหน้าทั่วไป
ปัจจุบันตลาดกระเบื้องหันมานิยมกระเบื้องประเภทพอร์ซเลนกันมากขึ้น ซึ่งกระเบื้องพอร์ซเลนใช้กำลังการผลิตของโรงงาน บริษัท ที.ที. เซรามิค จำกัด (TTC) เป็นฐานการผลิต หลังจากเปิดตัวผลิตภัณฑ์ปลายปี 57 ผลตอบรับดียอดขายเพิ่มขึ้นเรื่อยๆ
นายสุทิน เปิดเผยอีกว่า ในปีนี้บริษัทเตรียมงบการตลาด 2-3% ของยอดขาย ซึ่งเป็นไปตามภาวะปกติ ขณะที่การแข่งขันก็มีบ้างแต่ UMI ก็จะขายสินค้ามูลค่าเพิ่มมากขึ้น และการที่ผลิตเองได้เพิ่มขึ้นก็ลดการนำเข้าลงได้ ซึ่งส่งผลดีต่อต้นทุน
ส่วนกระแสข่าวเรื่องที่ UMI อาจขายหุ้นที่ถืออยู่ใน บมจ.โรแยล ซีรามิค อุตสาหกรรม (RCI) ออกนั้น นายสุทิน กล่าวว่า ไม่ทราบ เพราะเป็นนโยบายของทีมบริหาร
               